Document ID: /roh_data/filtered/fineweb-2-filterrobots_roh.jsonl.gz/3190

Il president aveva gia clamà or la victoria curt avant mesanotg, malgrà che betg tuttas vuschs èn stadas dumbradas ora. La cumissiun d'elecziun ha confermà la victoria oz a bun'ura. Lura eran radund 97,7 da las vuschs dumbradas ora. Il rest na possia betg pli midar insatge vid il resultat.
Tenor la cumissiun hajan la partida islamic-conservativa AKP dad Erdogan, la partida naziunala sanestra CHP, la partida procurda HDP e la partida ultradretga MHP surpassà l'obstachel da 10% tar las elecziuns per il parlament. Davart ils resultats exacts n'ha in pledader da la cumissiun dentant anc betg prendì posiziun.
Ultim pass da la transfurmaziun
Cun las elecziuns è finida l'introducziun dal sistem presidial dad Erdogan. Il nov president daventa schef da stadi e da la regenza e survegn plenipotenza da gronda purtada. In primminister na datti en futur betg pli.
Tenor l'agentura da novitads Anadolu haja Erdogan radund 52,5% da las vuschs gia dumbradas ora (radund 99%). Il candidat da la pli gronda partida d'opposiziun CHP, Muharem Ince vegniss segund, cun radund 30% da las vuschs.
RR novitads 06:00